b"\n_START_ARTICLE_\nMeksiko nacionalinio autonominio universiteto centrinis universitetinis miestelis\n_START_SECTION_\nIstorija\n_START_PARAGRAPH_\nCentrinis universitetinis miestelis buvo statomas 1949-1952 m. ant 6\xe2\x80\x938 m storio sukiet\xc4\x97jusios lavos sluoksnio, kur\xc4\xaf paliko apie 100 m. i\xc5\xa1siver\xc5\xbe\xc4\x99s Xitle ugnikalnis. Susidariusi uoliena pla\xc4\x8diai panaudota grindini\xc5\xb3 ir pastat\xc5\xb3 statybose. Miestel\xc4\xaf k\xc5\xabr\xc4\x97 architektai Mario Pani, Enrique del Moral ir kt. \xc5\xa0is u\xc5\xbebaigtas statyb\xc5\xb3 projektas Meksikoje buvo stambiausias nuo actek\xc5\xb3 laik\xc5\xb3.\n_START_SECTION_\nStrukt\xc5\xabra\n_START_PARAGRAPH_\nUniversitetiniame miestelyje i\xc5\xa1sid\xc4\x97st\xc4\x99 daugiau nei 40 fakultet\xc5\xb3 ir institut\xc5\xb3, kult\xc5\xabros centras, centrin\xc4\x97 biblioteka, keli muziejai. Universiteto administracijos ir centrin\xc4\x97s bibliotekos pastatai dekoruoti garsi\xc5\xb3 Meksikos monumentalist\xc5\xb3 David Alfaro Siqueiros ir Juan O'Gorman freskomis. Miestelio teritorijoje nuo 1952 m. stovi Olimpinis stadionas, prie kurio puo\xc5\xa1ybos prisid\xc4\x97jo Diego Rivera. Stadione 1968 m. vyko vasaros olimpin\xc4\x97s \xc5\xbeaidyn\xc4\x97s ir XIII pasaulio futbolo \xc4\x8dempionatas._NEWLINE_Miestelis yra svarbi Meksiko kult\xc5\xabrinio gyvenimo dalis. Daugelyje jo erdvi\xc5\xb3 vyksta muzikos, teatro, meno renginiai ir parodos. Miestelis yra atviras ir populiarus tarp miestie\xc4\x8di\xc5\xb3 sekmadieniais, kuomet galima apeiti objektus, parkus ir sodus p\xc4\x97s\xc4\x8di\xc5\xb3j\xc5\xb3 takais, kurie apima per 1000 ha teritorij\xc4\x85."